Virallinen lehti nro C 402 , 22/12/1998 s. 0065



KIRJALLINEN KYSYMYS E-1059/98 esittäjä(t): John Iversen (PSE) komissiolle (6. huhtikuuta 1998) Aihe: Kilpailusäännöt urheilun alalla Voiko komissio vahvistaa tai kiistää, että on EU:n kilpailusääntöjen 85 artiklan 1 kohdan vastaista, että Tanskan ammattinyrkkeilyliitto (DPBF) yrittää estää toista tanskalaista nyrkkeilyliittoa (DBA) järjestämästä turnauksia Tanskassa? DPBF on kääntynyt Euroopan nyrkkeilyliitto EBUn puoleen saadakseen tämän estämään nyrkkeilijöidensä lähettämisen DBA:n Tanskassa järjestämään turnaukseen. Lisäksi DPBF on asettanut esteitä DBA:n EBU-jäsenyydelle, joka muutoin voisi taata tälle liitolle, että EBUn nyrkkeilijät voivat osallistua sen järjestämiin turnauksiin. 1. Onko voimassaolevan EU-lainsäädännön mukaista estää toisia urheilujärjestöjä järjestämästä turnauksia? 2. Onko voimassaolevan EU-lainsäädännön mukaista estää toisen nyrkkeilyliiton hyväksyminen EBUun? Komission jäsenen Karel Van Miertinkomission puolesta antama vastaus (7. toukokuuta 1998) Arvoisa parlamentin jäsen kiinnittää komission huomion tanskalaisen nyrkkeilyliiton DBA:n ongelmiin ja kysyy, ovatko tapaukset, joissa yksi urheilujärjestö estää toista urheilujärjestöä järjestämästä turnauksia ja joissa estetään nyrkkeilyliiton hyväksyminen Euroopan nyrkkeilyliittoon EBUun, yhteisön lainsäädännön vastaisia. Komissiossa käsitellään parhaillaan DBA:n tapausta vastaavia, muihin urheilulajeihin liittyviä ongelmia. Tälle alalle ei ole vielä luotu minkäänlaista komission käytäntöä. Seuraavat yleiset näkökohdat voivat kuitenkin olla merkityksellisiä myös kysymyksen esittäjän mainitsemassa tapauksessa. Jokaisella urheilujärjestöllä on periaatteessa oikeus liittyä yhteen muiden järjestöjen kanssa urheilutapahtumien järjestämistä varten. Tähän asti on kuitenkin myönnetty, että tehokkain keino tietyn urheilulajin edistämiseen on perustaa yksi ainoa kansallinen ja vastaavasti kansainvälinen liitto kyseistä urheilulajia varten. Tämä ei tarkoita, etteikö useampi kuin yksi liitto tai yhdistys voisi mahdollisuuksien mukaan osallistua tietyn urheilulajin organisointiin tavoitteenaan kyseisen urheilulajin edistäminen järjestöjä, urheilijoita ja katsojia hyödyttävällä tavalla. On otettava huomioon, että EY:n perustamissopimuksen kilpailusääntöjä sovelletaan tilanteissa, joissa jo kansallisesti tai kansainvälisesti vakiintunut voimakas liitto estää toisen liiton perustamisen, tai tilanteissa, joissa jotakin urheilujärjestöä estetään järjestämästä urheilutapahtumia tai liittymästä toiseen kansalliseen tai kansainväliseen urheiluliittoon. Kilpailusääntöjen soveltamisala on tällaisissa tilanteissa määriteltävä kunkin tilanteen tarkan tutkimisen jälkeen. Jotta Tanskan ammattinyrkkeilyliiton DPBF:n ja EBUn menettelytapoja voitaisiin arvioida EY:n perustamissopimuksen 85 ja 86 artiklan perusteella, on tarpeen saada täydelliset oikeisiin taloudellisiin ja oikeudellisiin yhteyksiinsä sijoitetut taustatiedot. Kysymyksen esittäjän tarjoamat tiedot eivät riitä tällaisen arvion tekemiseen. Lopuksi voidaan korostaa sitä, että yhteisön kilpailusääntöjen soveltamiseksi on tarpeen osoittaa kyseisen menettelyn vaikuttavan tuntuvasti jäsenvaltioiden väliseen kauppaan. Päinvastaisessa tapauksessa kilpailuun liittyviä ongelmia olisi käsiteltävä kansallisella tasolla.